Hvað er blogg og hvaðan er það upprunnið?

Blogg

Blogg er í stuttu máli dagbókarform á netinu. Á ensku er hugtakið blog stytting á orðinu weblog en log er nokkurs konar dagbók eða kerfisbundin skráning. Í flugi er t.d. haldin svokölluð leiðarflugbók eða flugdagbók, en á ensku nefnist hún Flight log eða Journey logbook.

Uppruni bloggsins

Bloggið rekur rætur sínar til ársins 1998 þegar vefáhugamenn tóku eftir því að fólk var farið að halda eins konar dagbækur á netinu; skrifa stuttar, persónulegar, dagsettar færslur á heimasíðum sínum. Þessar færslur hafa verið afar fjölbreyttar allt frá upphafi. Þær innihalda til dæmis hversdagslegar hugleiðingar, stuttar ritgerðir, skáldlegan texta, húmor, ljósmyndir, tengla á aðrar síður og fleira sem fólk vill koma á framfæri. Í fyrstu voru það helst kunnáttumenn á tölvur sem blogguðu en með tilkomu vefsíðna eins og Blogger og Groksoup.com, sem starfar ekki lengur, komust venjulegir vefáhugamenn á bragðið. Nú þurfti ekki lengur þekkingu á forritun til að blogga; nóg var að kunna að vafra.

Bloggsíður

Í byrjun árs 1999 var einungis vitað um 23 bloggsíður, en með tilkomu fyrrnefndra vefsíðna, auk annarra, fóru þúsundir að skrifa á netið: Til að tjá sig um allt og ekkert, koma sér á framfæri eða til að koma á auðveldum samskiptum við fjölskyldu, vini eða viðskiptafélaga, nær sem fjær.

Eitt helsta einkenni bloggsins er að þar eru fyrst og fremst persónulegar skoðanir og vangaveltur einstaklingsins, ólíkt úthugsuðum heimasíðum fyrirtækja sem unnar eru af dýrum auglýsinga- og almannatengslafyrirtækjum. Því má segja að bloggið haldi ennþá sínum upprunalega einfald- og heiðarleika.

Ný bókmenntategund

Bloggið er ný bókmenntategund í örri þróun. Það má segja að það sé nútímalegur bræðingur af hinni hefðbundnu dagbók, sendibréfinu, tölvupósti og persónulegum heimasíðum. Margir skáldsagna-höfundar hafa nýtt sér dagbókarformið í textum sínum og nægir þar að nefna skáldsögurnar The Secret Diary Of Adrian Mole, Aged 13¾ eftir Sue Townsend og Dagbók Bridget Jones eftir Helen Fielding. Raunverulegar dagbækur hafa líka verið gefnar út, eins og til dæmis Dagbók Önnu Frank.

Skáldsögur

Skáldsögur hafa einnig verið ritaðar í sendibréfaformi, en sú frægasta er vafalaust Les Liaisons Dangereuses eftir Choderlos de Laclos. Nú verður æ vinsælla meðal rithöfunda að hjálpast að með fagurfræðilegan texta, og má þar nefna samstarf Stephen King og Peter Straub, sem unnu saman að bókunum The Talisman og The Black House með aðstoð tölvupósts.

Bloggbókmenntir

Bloggbókmenntir hafa nokkuð verið í umræðunni en það sem einna helst háir þessari tegund ritverka er að hið innbyggða eðli netmiðilsins færist illa yfir á pappir. Í bók er ekki hægt að tengja á milli vefsíðna en ef til vill leysist það með tilkomu svokallaðra rafbóka.

Heimild:
Daði Ingólfsson. „Hvað er blogg og hvaðan er það upprunnið?“.
Vísindavefurinn 12.3.2003. <http://visindavefur.is/?id=3225>. (Skoðað 19.6.2010).